രാജ്യത്ത് വാക്സിനേഷന് മികച്ച രീതിയില് മുന്നോട്ട് പോകുന്നു 60 ശതമാനം ആളുകള്ക്ക് ആദ്യ ഡോസ് നല്കി വീടുകള് കയറിയുള്ള കുത്തിവെപ്പ് ആവശ്യമില്ലെന്ന് സുപ്രീം കോടതി ന്യൂഡല്ഹി : രാജ്യത്തെ വാക്സിനേഷന് ക്യാമ്ബെയിന് മികച്ച രീതിയിലാണ് മുന്നോട്ട് പോകുന്നത് എന്ന് വിലയിരുത്തി സുപ്രീം കോടതി. അറുപത് ശതമാനത്തോളം ആളുകള്ക്ക് ആദ്യ ഡോസ് കുത്തിവെപ്പ് നടത്തിക്കഴിഞ്ഞു. കേന്ദ്ര സര്ക്കാരിന്റെ നിലവിലുള്ള വാക്സിനേഷന് നയത്തെ പുതിയ ഉത്തരവുകള് ബാധിക്കരുതെന്നും ജസ്റ്റിസ് ഡി വൈ ചന്ദ്രചൂഢ് അദ്ധ്യക്ഷനായ ബെഞ്ച് വ്യക്തമാക്കി. വീടുകള് തോറും കയറിയുള്ള വാക്സിനേഷന് പ്രോഗ്രാമിന് അനുമതി ചോദിച്ചുകൊണ്ട് നല്കിയ ഹര്ജി തള്ളിക്കൊണ്ടാണ് കോടതി ഇക്കാര്യം അറിയിച്ചത്. ലഡാക്കിലെയും കേരളത്തിലെയും സ്ഥിതിഗതികള് വ്യത്യസ്തമാണ്. നഗരപ്രദേശങ്ങളും ഗ്രാമപ്രദേശങ്ങളും തമ്മിലും വ്യത്യാസമുണ്ട്. രാജ്യത്ത് ഓരോ പ്രദേശങ്ങളും ഓരോ പ്രശ്നങ്ങളാണ് നേരിടുന്നത്. അതിനാല് എല്ലാ സംസ്ഥാനങ്ങളിലും വീടുകള് തോറും കയറിയുള്ള വാക്സിനേഷന് നടത്താന് ഉത്തരവിടാന് സാധിക്കില്ലെന്നും കോടതി വ്യക്തമാക്കി. രാജ്യത്ത് വാക്സിനേഷന് പ്രക്രിയ നല്ല രീതിയിലാണ് പുരോഗമിക്കുന്നത്. ജനസംഖ്യയുടെ 60 ശതമാനം ആളുകള്ക്ക് ആദ്യ ഡോസ് വാക്സിന് നല്കിക്കഴിഞ്ഞു. കോടതി അത് നിരീക്ഷിച്ചുവരികയാണ്. ഈ ഘട്ടത്തില് ആരോഗ്യ പ്രവര്ത്തകര് സമ്മര്ദ്ദത്തിലാണെന്നും കേന്ദ്ര സര്ക്കാരിന്റെ നിലവിലുള്ള നയം നമുക്ക് ഒഴിവാക്കാന് സാധിക്കില്ലെന്നും കോടതി ചൂണ്ടിക്കാട്ടി. എല്ലാ സംസ്ഥാനങ്ങളിലും വീടുകള് തോറും കയറി വാക്സിനേഷന് നടത്തണമെന്ന് ആവശ്യപ്പെട്ടുകൊണ്ട് അഭിഭാഷകരാണ് സുപ്രീം കോടതിയെ സമീപിച്ചത്. എന്നാല് ഈ നിര്ദ്ദേശങ്ങളുമായി ആരോഗ്യമന്ത്രാലയത്തെ സമീപിക്കാന് സുപ്രീം കോടതി ബെഞ്ച് നിര്ദ്ദേശിച്ചു.